Die SA wynbedryf groet drie grotes | Netwerk24
Die SA wynbedryf groet drie grotes
Met groot skok en hartseer het die bedryf verlede week verneem van die afsterwe van Cobie van Oort (59), wynbemarker van CVO Marketing en voormalige joernalis by Die Burger.
Almal het vir Van Oort geken vir haar betrokkenheid by wyn, kelders en feeste. Sy en haar man, Björn, het saam CVO Marketing bestuur en was onder meer die stigters van die Pinotage-en-biltongfees en die Cabernet Franc-uitdaging. Sy sal onthou word vir haar bydraes, liefde vir die werk wat sy gedoen het en hoe lekker dit was om saam met haar te werk.
Kosie Steenkamp (71), eienaar en wynmaker van Groenland in Stellenbosch, is Saterdag ná 'n kort stryd teen kanker oorlede.
Dié patriarg was ook 'n geliefde boer en lid van die gemeenskap in Bottelary en medelye het van oral ingestroom. Al het hy grootgeword op 'n skaapplaas in Sutherland, het hy wyn gemaak asof hy op 'n wynplaas grootgeword word.
Hy sal veral onthou word vir sy kuns met shiraz en die stories en grappies wat hy vertel het.
Org de Rac in Piketberg het Sondag afskeid geneem van hul eienaar, Nico Bacon (89).
Benewens sy betrokkenheid by wyn en sy fokus op organiese boerdery, was Bacon ook 'n man van die see en het die meerderheid van sy lewe in die visbedryf gewerk én sy eie visvangmaatskappy gestig.
Hy sal onthou word vir sy passie vir land én see, asook sy betrokkenheid en hardwerkendheid in alles wat hy aangepak het. Alle medelye verwys ook na sy goeie hart en omgee wat gemis sal word.